b'\n_START_ARTICLE_\nT\xc3\xa4pl\xc3\xa4lampikorento\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nT\xc3\xa4pl\xc3\xa4lampikorento muistuttaa muita lampikorentolajeja, mutta on yleisvaikutelmaltaan n\xc3\xa4it\xc3\xa4 rotevampi. Yleisv\xc3\xa4rilt\xc3\xa4\xc3\xa4n se on mustan ja tummanpunaisen kirjava. Koiraan takaruumiin yl\xc3\xa4pinnalla on suuria oransseja laikkuja, jotka tummuvat my\xc3\xb6hemmin ja takaruumiin tyvi on punainen. Sukukypsill\xc3\xa4 yksil\xc3\xb6ill\xc3\xa4 takaruumiin seitsem\xc3\xa4nnen jaokkeen yl\xc3\xa4pinnalla on laaja, kirkkaan sitruunankeltainen t\xc3\xa4pl\xc3\xa4. Nuoret naaraat muistuttavat niin paljon isolampikorentoa ett\xc3\xa4 niiden varma m\xc3\xa4\xc3\xa4ritys saattaa vaatia genitaalien tarkastelua. Takaruumiin pituus on 25\xe2\x80\x9327 mm.\n_START_SECTION_\nLevinneisyys\n_START_PARAGRAPH_\nT\xc3\xa4pl\xc3\xa4lampikorento on levinneisyydelt\xc3\xa4\xc3\xa4n it\xc3\xa4inen laji, jota tavataan Keski-Euroopasta ja Etel\xc3\xa4-Skandinaviasta Keski-Aasiaan. Suomessa sit\xc3\xa4 tavataan etel\xc3\xa4rannikon tuntumasta sek\xc3\xa4 monin paikoin maan etel\xc3\xa4osista. Se on selv\xc3\xa4sti harvinaisempi kuin muut lampikorennot. Merkitt\xc3\xa4vimpi\xc3\xa4 esiintymisalueita ovat P\xc3\xa4ij\xc3\xa4t-H\xc3\xa4me, Kymenlaakso sek\xc3\xa4 Suomenlahden rannikko. Levinneisyys painottuu maan kaakkoisosiin.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nT\xc3\xa4pl\xc3\xa4lampikorento on paikoittainen ja harvinainen runsaskasvuisten vesist\xc3\xb6jen asukki. Se suosii suojaisia vesi\xc3\xa4, joilla on runsaasti vesikasvillisuutta ja erityisesti umpeenkasvavia laajoja vesist\xc3\xb6j\xc3\xa4. Umpeenkasvun edetess\xc3\xa4 laji kuitenkin j\xc3\xa4tt\xc3\xa4\xc3\xa4 vesialueen ja siirtyy uusille elinpaikoille. Korentojen lento alkaa kes\xc3\xa4kuun alkupuolelta ja jatkuu hein\xc3\xa4kuun puoleenv\xc3\xa4liin. Suomessa toukan kehitys kest\xc3\xa4\xc3\xa4 ilmeisesti kaksi vuotta, etel\xc3\xa4mp\xc3\xa4n\xc3\xa4 vain vuoden._NEWLINE_Korennon rauhoittaminen luontodirektiivill\xc3\xa4 edellytt\xc3\xa4\xc3\xa4 sen tiukkaa suojelua, joten my\xc3\xb6s lajin elinpaikkojen h\xc3\xa4vitt\xc3\xa4minen ja heikent\xc3\xa4minen on kielletty\xc3\xa4. Korento voi kuitenkin hy\xc3\xb6ty\xc3\xa4 esimerkiksi j\xc3\xa4rvien niitoista ja ruoppauksista.'